# Çrregullimet e përçimit të impulsit në zemër

Zemra është një muskul i fuqishëm, i cili luan rolin e një pompe që pompon gjakun në të gjithë trupin. Por që kjo pompë të punojë duhet një stimul ose një impuls, i cili lind në një pikë të caktuar të muskulit.

- Kjo pikë ndodhet në atriumin e djathtë dhe quhet nyja kryesore ose nyja sinusale.
- Impulsi, më pas, kalon nëpër nyjën atrioventrikulare e cila ndodhet midis atriumeve dhe ventrikujve.
- Ai shpërndahet nëpërmjet dy degëve kryesore, e majta dhe e djathta për secilin ventrikul, duke u degëzuar deri në fije shumë të holla në periferi të muskulit të zemrës.
- Kjo skemë në tërësi përfaqëson sistemin elektrik të zemrës.
  Në disa raste impulsi çrregullohet ose bllokohet për arsye të ndryshme. Kur kjo ndodh, kemi të bëjmë me çrregullimet e përçimit të impulsit dhe/ose bllokimin e tij në disa nivele në zemër. Këto çrregullime ose bllokime quhen blloqe të zemrës dhe klasifikohen si më poshtë:
- Blloqet e plota AV (atrioventrikulare) të zemrës, ku vonohet ose bllokohet impulsi nga veshoret në barkushet: blloku i gradës I, II dhe III.
- Blloqet e degëve:
  - Blloku i plotë i degës së majtë që bllokon impulsin në ventrikulin e majtë.
  - Blloku i plotë i degës së djathtë që bllokon impulsin në ventrikulin e djathtë.

Ankesat:

- Marrje mendsh.
- Lodhje.
- Dobësi.
- Rrallimi i pulsit – pothuajse nuk ndihet fare.
- “Gjendja e të fikëtit” që shoqërohet me humbjen e ndërgjegjes për pak sekonda – quhet ndryshe gjendje sinkopale ose sinkop.
- Mund të ndodhin edhe konvulsione, kur sinkopi zgjat më shumë, për shkak të mungesës së furnizimit të trurit me gjak. Këto janë situata shumë të rrezikshme për jetën.

Diagnoza:

EKG

Elektrokardiograma ose regjistruesi i ritmit të zemrës që bën të mundur regjistrimin e një çrregullimi të momentit. Në këtë mënyrë mund të vendoset një diagnozë paraprake për çrregullimin.

EKG holter

I njohur ndryshe si holter ritmi 24/h ose 48/h. Ky ekzaminim kryen regjistrime elektrokardiografike të vazhdueshme dhe në këtë mënyrë regjistron çrregullimet të cilat ndodhin gjatë ditës, natës, aktivitetit normal, aktivitetit fizik.

Prova ushtrimore

Ekzaminim i zemrës gjatë sforcimit fizik duke përdorur tapet lëvizës ose biçikletë. Ky ekzaminim kryhet për të konstatuar nëse rrahjet e zemrës rriten paralelisht me sforcimin. Kryhet gjithashtu në rastet kur duam të marrim një informacion për furnizimin me gjak të muskulit të zemrës, pra për arteriet koronare.

TTE

Ekokardiografi transtorakale triplex (2D, color, doppler) ose e njohur ndryshe si eko e zemrës. Ky ekzaminim kryhet për të përjashtuar sëmundjet e valvulave të zemrës, si dhe sëmundjet e lindura që shoqërohen me këtë çrregullim.

Trajtimi:

- Në rastet kur kemi të bëjmë me bllok të plotë AV, rekomandimi është vendosja e një pace-maker. Një aparat i cili ndodhet jashtë zemrës dhe ka një bateri. Aparati lidhet me zemrën me anë të një sonde dhe imiton rrugën normale të përçimit të impulsit. Sonda është e përhershme, kurse bateria ndërrohet në bazë të konsumit.
- Në rastet kur kemi të bëjmë me blloqet e degëve është e rëndësishme të përcaktohet koha e shfaqjes së tyre. Kjo do të bëjë të mundur lidhjen e këtij blloku me një sëmundje të caktuar (si p.sh. HTA). Nëse përcaktimi i kohës është i vështirë atëherë pacienti ndiqet në mënyrë periodike me EKG (elektrokardiogramë).

Parandalimi:

- Blloku i plotë AV mund të jetë i lindur dhe mund ta hasim që në fëmijërinë e hershme. Për këtë arsye, ekzaminimet si EKG (elektrokardiogramë) dhe TTE (eko të zemrës), janë gjithmonë të këshillueshme te fëmijët e vegjël, për të përjashtuar këtë sëmundje, por edhe sëmundje të tjera të zemrës.
- Blloku i plotë AV mund të shfaqet edhe si komplikacion mbas ndërhyrjeve kirurgjikale të zemrës, p.sh. pas vendosjes së valvulave artificiale brenda në zemër. Për këtë arsye kontrollet dhe rikontrollet periodike te mjeku kardiolog janë gjithmonë të këshillueshme.
- Blloku i plotë AV mund të shfaqet edhe te personat e moshës së tretë si rezultat i plakjes dhe/ose degjenerimit të sistemit elektrik të zemrës.
- Ekzaminimet e nevojshme janë:
  - TTE.
  - EKG.
  - EKG holter 24h/48h.

KUJDES! Teksti në këtë faqe është shkurtuar dhe thjeshtësuar për t'u bërë më i kuptueshem nga pacienti mesatar. Ai ka si qëllim informimin e publikut dhe nuk duhet në asnjë mënyrë të zëvendësojë konsultat mjekësore të specializuara.



#### Më të klikuarat

- Gastroskopia
- Refluksi Gastroezofageal (GERD)
- Përgatitja për Kolonoskopi
- Kolonoskopia
- Hipertensioni Arterial (HTA)
- Infarkti Akut i Miokardit
- Dieta për Refluksin (GERD)
- Ulçera e Stomakut dhe e Duodenit
- Sëmundjet e Lindura të Zemrës tek Fëmijët

#### Ekzaminimet më të shpeshta

- Gastroskopia
- Vizita Gastro-Hepatologjike
- Ekografi Kardiake TTE
- Kolonoskopia
- Vizita Kardiologjike
- Antigen Fekal për H. Pilori
- EKG Holter 24h
- ABPM Holter 24h
- Provë Ushtrimore
- Ekografi Kardiake TEE

### 5 Këshilla të shpejta për të shmangur peshën e tepër gjatë periudhave festive

1. Ha shpesh dhe në porcione të vogla...

- Lexo më tepër

### Produkte të freskëta apo të ngrira – cilat janë më të shëndetshme?

Kur bëhet fjalë për frutat dhe perimet...

- Lexo më tepër

### Sa sheqer mund të konsumoj gjatë ditës pa vënë në rrezik shëndetin?

Sipas Shoqatës Amerikane të Zemrës ...

- Lexo më tepër

Lexo të gjitha

Politikat e Privatësisë

Copyright ©2025 Klinika Kajo. Designed By Vizional